**Referat fra møte i styringsgruppa for VÅG-samarbeidet**

Gjennomført på Teams 10. mai

Deltagere: Oliv Lundeby, Britt Dahler Bye, Ole Frode Mikkelsgård, Caroline Berg Fjeld, Asgeir Rustad, Otto Langmoen

**Utredning lønn**

Alle styringsgruppas medlemmer har fått epost fra Reidun Vie, leder for arbeidsgruppa for økonomi og regnskap. I eposten foreligger det en redegjørelse og innstilling om hvilken arbeidsgruppe utredning om samarbeid om lønn skal plasseres i.

Innstillingen tilsier at lønn utredes i arbeidsgruppe HR og lønn.

Styringsgruppa følger innstillingen og beslutter at arbeidsgruppe HR og lønn skal utrede interkommunalt samarbeid om lønn.

**Mandat for arbeidsgruppe tekniske tjenester**

Marit Ekeberg har sendt en ny beskrivelse av arbeidsgruppas forslag til mandat.

Styringsgruppa godkjenner mandatforslaget fra arbeidsgruppa for tekniske tjenester.

**Rekruttering av prosjektleder**

Én innkommet søknad. Søkeren anses ikke som kvalifisert.

Kjøp av prosjektledelse er lyst ut på innkjøpsportalen Mercell.

https://www.mercell.com/nb-no/anbud/178401819/rammeavtale-prosjektleder-interkommunalt-samarbeid-mellom-kommunene-vaaler-aasnes-og-grue-anbud.aspx

Fredag 13. mai er frist for å legge inn tilbud. Innstilling til valgt leverandør foreligger i neste møte i styringsgruppa.

**Utredning innkjøp**

Arbeidsgruppa for økonomi og regnskap har sendt epost til styringsgruppas medlemmer med anbefaling og råd om plassering av utredning om samarbeid om innkjøp.

Arbeidsgruppas innstilling er at utredning om samarbeid om innkjøp plasseres i arbeidsgruppa for økonomi og regnskap.

Mikkelsgård: Innkjøp ligger litt utenfor kjerneoppgavene til økonomiavdelingen i Grue, men det er et område hvor vi vil ha nytte av samlede ressurser. Arbeidsgruppas anbefaling er fornuftig.

Rustad: Innkjøp bør vi helt klart samarbeide om. Det ligger allerede på økonomi for Vålers del, og det er uproblematisk å fortsette med det.

Langmoen: Innkjøp ligger utenfor økonomi-avdelingen i Åsnes i dag, men mest sannsynlig er det uproblematisk å endre på det.

Styringsgruppa følger arbeidsgruppas anbefaling om plassering av utredning om innkjøpssamarbeid.

**Utredning startlån**

Arbeidsgruppa for økonomi og regnskap har sendt epost med innstilling til styringsgruppas medlemmer.

Arbeidsgruppas innstilling er at utredning om samarbeid om innkjøp plasseres i arbeidsgruppa for NAV-samarbeidet.

Mikkelsgård: Det er en fornuftig anbefaling. Vi kan ta med dette inn i NAV-prosjektet. Når man har et større NAV-kontor må det gå an å lage noe felles her.

Rustad: Har ingen motforestillinger mot anbefalingen. Men det er ikke diskutert med NAV, så det må tas en runde der først.

Langmoen: NAV har egentlig stilt seg selv det samme spørsmålet. NAV behandler ikke startlån i dag, men har gjort det før i Åsnes.

Styringsgruppa vedtar at anbefalingen fra arbeidsgruppa følges og at utredning om tilhørighet for startlån innlemmes i NAV-utredningen

**Felles kommunepsykolog**

Det er arrangert felles politisk utvalgsmøte mellom oppvekstutvalgene i alle tre kommuner. Der var det diskusjon om muligheten for å samarbeid om en psykolog i de tre kommunene, for der sliter alle tre med rekruttering.

Politikerne sier at de ønsker en utredning om Familiens hus for alle tre kommuner.

Skal styringsgruppa etablere/bestille arbeidsgruppe som skal utrede et felles Familiens hus-konsept i Solør? Da får vi med oss i arbeidsgruppa representanter fra Våler og Åsnes med en gang.

Mikkelsgård: Spennende tanke som har vært oppe i Grue tidligere. Etablering av felles rutiner kan være mer nærliggende enn en ren sammenslåing. For familieteamene kan man komme langt med et tettere fagsamarbeid, samtidig som det er lurt å opprettholde de lokale teamene. Det kan tenkes at det er vanskelig å samlokalisere helsestasjonene. Administrasjonen i Grue kommune er klare til diskutere videre om tettere faglig samarbeid. Jeg ønsker å få med Grue-politikerne for å få politisk forankring. Vi må lage en skisse for hva vi er ute etter med tanke på samarbeid om Familiens hus og kommunepsykolog og legge den fram for politikerne i Grue. Hvis utredningen handler om samarbeid og ikke bare samlokalisering, så vil vi være med fra starten av, inkludert nødvendig politisk forankring.

Rustad: Litt skeptisk til at vi tar initiativ uten politisk backing. Vi bør skaffe det før vi tar for oss områder som ikke er politisk behandlet først. Vi bør la dette vente litt og få politisk behandling som går til kommunestyrenivå før vi starter med dette. Når det gjelder psykolog, kunne vi utvikle det samarbeidet ved å utvide ppt-samarbeidet.

Langmoen: Vi har politisk backing i Åsnes for å utrede dette. Jeg støtter at styringsgruppa venter med beslutning til at Grue kommunestyre har behandlet et spørsmål om dette. Hvis Grue sier nei, kjører Våler og Åsnes på.

31. mai er fastsatt dato for neste møte.